**ТАТАР ТЕЛЕ ДӘРЕСЛӘРЕНДӘ**

**МОДЕЛЬЛӘШТЕРҮ АЛЫМЫН КУЛЛАНУ**

Закирова Гульшат Камиловна ([gulshat\_rafikova@mail.ru](mailto:gulshat_rafikova@mail.ru)), учитель татарского языка и литературы МБОУ «Арская начальная общеобразовательная школа №3 – детский сад» (МБОУ «АНОШ №3-детский-сад» Арского муниципального района РТ)

*Инновацион технологияләрне кулланып укыту - белем бирү сыйфатын күтәрүдә бик нәтиҗәле чара ул. Чөнки алар уку материалын тирәнрәк үзләштерү теләге булдыра, укуга кызыксыну тудыра, укучыларның иҗади сәләтен үстерү мөмкинлеген бирә. Шулай итеп,  инновацион технологиянең төп максаты итеп укучының белем алу эшчәнлеген активлаштыруны күздә тота дип әйтү дә дөрестер. Дәресләрдә кулланыла торган технологияләр күп төрле: Ильинның әдәбияттан терәк детальләре, Шаталовның терәк сигналлары, Ә.Рәхимовның модельләре игътибарга лаек. Модельләштерү ул - теоретик мәгълүматны кыска бер фикер итеп схематик рәвештә күз алдына китерү.* Соңгы елларда белем сыйфатын күтәрүнең бик күп юнәлешләре, инновацион ысуллары барлыкка килде. Яңа технологияләр, метод һәм алымнар укыту-тәрбия бирүнең нәтиҗәлелеген раслый баралар. Элек кулланган метод һәм алымнарны яңарту, камилләштерү дә инде яңалык түгел. 80 нче елларда мәгариф өлкәсендә киң кулланылыш тапкан проблемалы укыту, икенче яшьлеген кичереп, үстерелешле укытуга юл салды. Бу технологиянең нигезендә эзләү-эзләнү ята: аның асылы - фикри эзләнү, гипотезалар, чагыштырулар аша нәтиҗәгә килү. Эзләнүгә корылган һәр нәрсә укучыда интелектуаль кызыксыну уята, мөстәкыйль рәвештә белем алу юлларын эзләүгә этәрә. Үзе ирешкән кечкенә генә уңыш та укучыда канәгатьләнү хисе тудыра. Эзләнүгә корылган бу эшчәнлекнең төп максаты - шәхеснең иҗади, уйлап табучанлык сәләтләрен үстерү, укучыда алдан күрүчәнлек, интуиция, нәтиҗә ясап бәяли белү сыйфатларын үстерү.

Үстерелешле укытуның төп эчтәлеген профессор Ә.З.Рәхимов болай ача: «Иҗади үсеш технологиясе өч каттан тора. Шуларның беренчесе - төшенчәнең эчтәлеген һәм аңа билгеләмә бирү буенча эш итү асылын гомумиләштерү, икенчесе - укучылар эшчәнлеген төркемнәрдә оештыру булса, өченчесе - модельләштерү».

Модельләр, схемалар белән эш итәргә даими өйрәткәндә, фәнни сөйләм кыскара, автоматлаша һәм фикергә әверелә. Шул рәвешле, тыштан материальләшкән чара укучыларның фикерләү чарасы булып хезмәт итә башлый.

Модельләштерү ул, гади генә әйткәндә, теоретик мәгълүматны кыска бер фикер итеп таблица рәвешендә бирү. Модель төзү - иҗади эш. Аның аша укучылар төшенчәнең үзенчәлекләрен, төп билгеләрен һәм эчке бәйләнешләрен ачалар. Шулай итеп, ул белем алуга кызыксыну уяту чарасы да булып тора. Модельләштерү дәрестә төшенчә өстендә эш белән нык бәйләнгән. Дәреснең мөһим этабы булып төшенчә формалаштыру тора, чөнки ул фикер йөртүнең төп формасы булу белән бергә укучыларда фәнни белемнәр булдыруның иң әһәмиятле чарасы да. Төшенчә формалаштыру дигәндә, аның эченә кергән мөһим билгеләр җыелмасын табу һәм төшенчәгә кергән предметларның күләмен ачу күз алдында тотыла.

Мәсәлән, 4нче сыйныфта «Исем» темасын кабатлаганда төркемнәрдә модель төзү һәм төшенчәгә билгеләмә бирүне этаплап башкару үрнәге. Ул 4 биремнән тора.

1нче бирем. Исемнең моделен төзергә (төркемнәрдә эшләү).

2нче бирем. Модельгә таянып, исемнең билгеләмәсен чыгарырга һәм бер-береңә, үз-үзеңә әйтергә. Бу сүз төркеменә хас булган үзенчәлекләрне күрсәтергә.

3нче бирем. Постерлар ясарга һәм аны икенче төркемдәге укучыларга тәкъдим итәргә. Кемнең постеры сүз төркеменең үзенчәлекләрен тулырак чагылдырган һәм кызыклырак эшләнгән.

4нче бирем. Бирелгән билгеләмәнең дөреслеген дәреслектә бирелгән кагыйдә белән чагыштыру. Нәтиҗә чыгару.

Практикада кулланылган модельләрнең кайбер үрнәкләрен тәкъдим итәм.

Күргәнебезчә, билгеләмәнең тулылыгын анализлаганда, модель укучыларга күзәтү материалы аша табылган барлык мөһим билгеләрнең кереп бетү-бетмәвен ачыкларга нык ярдәм итә. Аннан соң, дәреслек белән чагыштырып, билгеләмә камилләштерелә һәм модельгә дә өстәмәләр кертелә. Шулай ук модель төзүне әдәбият дәресләрендә дә кулланырга мөмкин. Укылган әсәрнең образларын күрсәтеп, аларга модель ярдәмендә характеристика, кылган эшләренә бәяләмә бирергә мөмкин.

Иҗади фикерли белү исә – иң кыйммәт бәяләнүче сыйфат. Һәр укытучының төп бурычы – иҗади шәхес үстерү һәм формалаштыру. «Иҗадилык – үз шәхесеңне, фикерләвеңне, аң һәм интеллектыңны даими камилләштерү. Иҗади эшчәнлектә кеше үсә, махсус тәҗрибә туплый, үзенең табигый сәләтен һәм мөмкинлекләрен ача, иүтыяҗын канәгатьләндерә. Шул рәвешчә, иҗадилык кеше тормышын алга илтүче төп көчкә әверелә», - ди «Иҗат психологиясе» дигән хезмәтендә Ә.З.Рәхимов. Ә иҗадилыкның бер алымы булып модельләштерү тора. Бу алымны дәреснең һәр этабында кулланырга мөмкин. Укучылар күрү органнары аша, ишетеп кабул итүгә караганда, күбрәк материалны колачлаган мәгълүмат ала. Сөйләп аңлатуга караганда, күз алдына образ тудыру укучы хәтерендә ныграк кала. Шактый катлаулы темаларны да укучы җиңел генә үзләштерә ала. Модельгә таянып, аның өстендә укучылар башка биремнәрне дә үти алалар:

- модельгә таянып билгеләмә чыгару;

- чагыштырып карау;

- өлешләп карау;

- билгеләмәнең дөреслеген дәреслектән тикшерү һ. б.

Укытучыга модельләштерү алымы укыту процессын бертөрлелектән коткара, өйрәнә торган объектка кызыксыну уята. Укучы иҗади яктан үсә, төрле проблемаларны җиңелрәк чишә башлый. Шулай итеп, укучының тормышта социальләшүенә, белем сыйфатын күтәрүгә зур йогынты ясала.

Кулланылган әдәбият һәм чыганаклар исемлеге:

1. Рахимов А.З. Принципы психодидактики: Методическое пособие. – Уфа: Полиграфдизайн, 2007, 157с.
2. Метод моделирования на уроках татарского языка / Татар теле дәресләрендә модельләштерү алымын куллану/ htt:pedtehno.ru
3. Татар телен укытуда яңа педагогик технологияләр <http://www.teacher-rt.ru/>
4. Рахимов А.З. Психолого-педагогическая энциклопедия: деятельностный подход. – Уфа, 2010, 400с.
5. Рахимов А.З. Педагогический психоанализ: методическое пособие / Уфа: Полиграфдизайн, 2008, 172с.
6. Татар теле дәресләрендә мәгълүмати технологияләр куллану тәҗрибәсе. htt://elyaliz.ucoz.ru/